12 Δεκεμβρίου 2024

**ΔΕΛΤΙΟ ΤΥΠΟΥ**

**Σημαντική συνεργασία Enaon EDA και Δήμου Λαμιέων για τη σύνδεση 9 δημοτικών κτηρίων με το δίκτυο διανομής φυσικού αερίου**

*Πολλαπλά οφέλη για την τοπική κοινωνία και το περιβάλλον, με σημαντική εξοικονόμηση ενέργειας και πόρων*

**H Ελληνική Εταιρεία Διανομής Αερίων Enaon EDA**, θυγατρική της Enaon του ομίλου Italgas και ο **Δήμος Λαμιέων** προχώρησαν στην υπογραφή συμβάσεων για τη **σύνδεση εννέα δημοτικών κτηρίων με το δίκτυο διανομής φυσικού αερίου στη Λαμία**, διασφαλίζοντας πολλαπλά οφέλη για την τοπική κοινωνία και το περιβάλλον.

H συνεργασία αφορά στην ενεργειακή αναβάθμιση επτά σχολείων πρωτοβάθμιας και δευτεροβάθμιας εκπαίδευσης και δύο Κέντρων Ανοιχτής Προστασίας Ηλικιωμένων (Κ.Α.Π.Η.) της πόλης, τα οποία θα αποκτήσουν πρόσβαση σε μια καθαρότερη και οικονομικότερη μορφή ενέργειας. Τα οφέλη από τη χρήση του φυσικού αερίου είναι πολλαπλά, καθώς επιτυγχάνεται σημαντική εξοικονόμηση ενέργειας, αλλά και πόρων, συμβάλλοντας παράλληλα στην προστασία του περιβάλλοντος.

Ειδικότερα, τα δημοτικά κτήρια που θα συνδεθούν με το δίκτυο διανομής φυσικού αερίου είναι τα εξής: 1ο Γυμνάσιο Λαμίας, 4ο Λύκειο Λαμίας, 1ο Λύκειο Λαμίας, 7ο Δημοτικό Σχολείο Λαμίας, 6ο Δημοτικό Σχολείο Λαμίας, 4ο Γυμνάσιο Λαμίας, 13ο Δημοτικό Σχολείο Λαμίας, καθώς και το 1o K.Α.Π.Η. Λαμίας και 3ο Κ.Α.Π.Η. Λαμίας.

Η κα **Francesca Zanninotti**, Διευθύνουσα Σύμβουλος της Enaon EDA, δήλωσε σχετικά: «*Είμαστε στην ευχάριστη θέση να ανακοινώσουμε την επιτυχή συνεργασία μεταξύ της Enaon EDA και του Δήμου Λαμιέων για την ολοκλήρωση της*  *σύνδεσης εννέα δημοτικών κτηρίων με το δίκτυο διανομής φυσικού αερίου. Αυτή η συντονισμένη προσπάθεια επιβεβαιώνει τη δέσμευσή μας να προωθούμε τη βιώσιμη ανάπτυξη προς ένα πιο “καθαρό” μέλλον για όλους μας, μειώνοντας το περιβαλλοντικό αποτύπωμα και ενισχύοντας την ενεργειακή απόδοση. Με τη μετάβαση στο φυσικό αέριο, ο Δήμος όχι μόνο εξορθολογίζει το κόστος ενέργειας, αλλά συμβάλλει και στη μείωση των εκπομπών αερίου του Θερμοκηπίου, αποφέροντας σημαντικά οφέλη για την τοπική κοινωνία και το περιβάλλον. Θα ήθελα να εκφράσω τις θερμές μου ευχαριστίες προς τον Δήμο Λαμιέων για την αγαστή συνεργασία και τη στήριξη στο έργο μας που στόχο έχει την ανάπτυξη βιώσιμων ενεργειακών λύσεων προς όφελος της τοπικής κοινωνίας. Στην Enaon ΕDA αισθανόμαστε υπερήφανοι που στηρίζουμε δήμους και κοινότητες σε όλη την ελληνική επικράτεια, στις προσπάθειες τους να υιοθετήσουν πιο καθαρές και αποδοτικές ενεργειακές λύσεις. Αυτή η συνεργασία αποτελεί απόδειξη της θετικής αλλαγής που μπορεί να επιτευχθεί μέσω της σύμπραξης και παραμένουμε αφοσιωμένοι στην επέκταση της πρόσβασης στο φυσικό αέριο ως βασικό μοχλό τοπικής ανάπτυξης και βιωσιμότητας* ».

Από την πλευρά του, ο Δήμαρχος Λαμιέων κ. **Πανουργιάς Παπαϊωάννου** υπογράμμισε: «*Με ιδιαίτερη χαρά ανακοινώνουμε την υπογραφή των συμβάσεων μεταξύ του Δήμου Λαμιέων και της Enaon EDA, την Ελληνική Εταιρεία Διανομής Αερίων, για τη σύνδεση εννέα δημοτικών κτηρίων μας με το δίκτυο διανομής φυσικού αερίου. Πρόκειται για μια σημαντική συνεργασία, η οποία εντάσσεται στη γενικότερη στρατηγική του Δήμου Λαμιέων για τη μείωση του ενεργειακού κόστους και της περιβαλλοντικής ρύπανσης. H μετάβαση σε πιο καθαρές και οικονομικά αποδοτικότερες μορφές ενέργειας συμπεριλαμβάνεται στους στόχους του Δήμου Λαμιέων. Η συνεργασία με την εταιρεία Enaon EDA, η οποία διαθέτει τεχνογνωσία και εμπειρία στον τομέα του φυσικού αερίου, αποτελεί εγγύηση για ένα βιώσιμο και ασφαλές ενεργειακό μέλλον για το δήμο μας. Παράλληλα όμως θα προκύψει και εξοικονόμηση πόρων που θα διατεθούν σε άλλα έργα προς όφελος των δημοτών μας. Με τη βεβαιότητα της άμεσης ολοκλήρωσης των έργων, αναμένουμε να δούμε τα απτά αποτελέσματα αυτής της πρωτοβουλίας, που θα συμβάλλει σε ένα πιο καθαρό περιβάλλον*».

Το έργο ανάπτυξης του δικτύου διανομής φυσικού αερίου στη Λαμία είναι **προϋπολογισμού 9, 6 εκατ. ευρώ** και συγχρηματοδοτείται από κεφάλαια της Εταιρείας και πόρους από το Επιχειρησιακό Πρόγραμμα της Περιφέρειας Στερεάς Ελλάδας (ΕΣΠΑ 2021-2027).

Στο πλαίσιο του έργου προβλέπεται η κατασκευή συνολικά 100 χλμ δικτύου μέσης και χαμηλής πίεσης και περισσότερες από 3.700 συνδέσεις καταναλωτών από τον οικιακό, εμπορικό και βιομηχανικό τομέα. Μέχρι σήμερα, έχουν κατασκευαστεί 64 χλμ δικτύου και οι εργασίες συνεχίζονται με βάση τα συμφωνηθέντα χρονοδιαγράμματα.

Μέσω του δικτύου, εξυπηρετούνται ήδη 1.040 οικιακοί καταναλωτές, 23 εμπορικοί καταναλωτές και 6 βιομηχανικοί καταναλωτές στον Δήμο Λαμιέων, απολαμβάνοντας τα οφέλη από τη χρήση του φυσικού αερίου.

Παράλληλα, προχωρούν οι διαδικασίες για συνδέσεις δημόσιων και δημοτικών κτηρίων της πόλης. Εκτός από ταεννέα προαναφερθέντα δημοτικά κτήρια, με το δίκτυο θα συνδεθούν επίσης το Γενικό Νοσοκομείο Λαμίας, το Δημοτικό Κολυμβητήριο Λαμίας και το Δημοτικό Αθλητικό Κέντρο – Χαλκιοπούλειο Λαμίας.

Οι πολίτες που ενδιαφέρονται να συνδεθούν με το δίκτυο διανομής φυσικού αερίου στη Λαμία μπορούν να επικοινωνήσουν με το **11150** ή να αποστείλουν email στην ηλεκτρονική διεύθυνση customersupport@ena-on.gr.

Σημειώνεται ότι η Enaon EDA για το έτος 2024 προσφέρει 100% έκπτωση στα τέλη σύνδεσης σε οικιακούς και εμπορικούς καταναλωτές.